《峨眉高一首奉蜀王令旨题峨眉山图》
明代·守仁

峨眉高，高插天，百二十里烟云连。盘空鸟道千万折，奇峰朵朵开青莲。

黄金狮座耸岌岌，白银象驾来翩翩。晨钟暮鼓何喧阗，风林水鸟皆谈玄。

十崖阴雾见玉佛，六时天乐朝金仙。月轮挂树光团团，平羌影落秋波寒。

目前胜境不可状，画图彷佛移岩峦。吾王此地受封国，大法付嘱从灵山。

愿忆灵山当日语，五十四州均化雨。化雨慈云满锦城，佛刹王宫同按堵。

峨眉高，高万古。

作者简介：明僧。浙江富阳人，字一初，号梦观。发迹于四川延宁寺。后住持灵隐寺。洪武十五年被征，授僧录司右讲经，升任右普世。能诗。有《梦观集》。